Brisbane

Brisbane [//] er hovedstaden i den australske delstaten Queensland. Byen har ca. 2 millioner innbyggere, er Australias raskest voksende by og den tredje største byen i Australia etter Sydney og Melbourne. Gjennom byen renner Brisbane-elva.

 Historie 
Området som idag utgjør Brisbane ble oppdaget av britiske ekspedisjoner som utforsket Brisbane-elven i 1823. I 1824 besluttet koloniadministrasjonen i New South Wales å opprette en straffekoloni i det området som idag utgjør Redcliffe. Den første straffekolonien ble imidlertid flyttet til fordel for det området som idag er Brisbanes bykjerne, i all hovedsak grunnet bedre tilgang på ferskvann. Byen ble åpnet for at vanlige innbyggere kunne bosette seg i 1839. Brisbane ble delstatshovedstad i 1869 da Queensland ble egen koloni, til tross for dette fikk ikke byen formell bystatus før 1902. Navnet Brisbane er gitt byen til ære for sir Thomas Brisbane som var guvernør i New South Wales i perioden 1821-1825.

Under den andre verdenskrig fungerte Brisbane som base for allierte styrker, og huset hovedkvarteret til amerikanske generalen Douglas MacArthur som var som øverstkommanderende for de alliertes innsats i det sydvestlige Stillehavet. Den store tilstedeværelsen av soldater var ikke problemfri, noe som utartet i et masseslagsmål i gatene med tilnavnet Battle of Brisbane, 26. og 27. november 1942.

 Geografi 
Brisbane ligger i området som betegnes som South East Queensland som utgjør all bebyggelse fra Sunshine Coast i nord og til Gold Coast og delstatsgrensen i sør. Byens areal strekker seg fra bydelene Parkinson og Drewvale i sør til bydelene Bald Hills og Brighton i nord, og fra Lake Manchester i vest til Wynnum og Lytton ved Stillehavet i øst. Selve bykjernen, eller CBD (Central Business District) ligger geografisk sett i sentrum av byen, og selv om en rekke bydeler ligger ved kysten regnes Brisbane som en elveby. Byens topografi er en blanding av elvesletter og spredte åser hvor Mount Coot-Tha er byens høyeste punkt. Lavtliggende bydeler har gjennom byens historie flere ganger blitt rammet av flom hvor den siste store flommen inntraff i 1974.

Nord for Brisbane, i området Sunshine Coast, finner vi en rekke store bykommuner som Caboolture, Redlands og Redcliffe. I sørøst ligger byen Ipswich med 137.000 innbyggere. Sør for Brisbane finner vi den store bykommunen Logan og helt sør mot delstatsgrensen ligger ferieparadiset Gold Coast. Denne tette bebyggelsen gjør at Brisbane med sine nabobyer og nabokommuner fra Noosa Heads i nord til Tweed Heads i sør er gitt kallenavnet «The 200 kilometer city».

 Klima 
Byen har et behagelig subtropisk klima med varme og fuktige sommerperioder, mens vintrene er tempererte og tørre. Selv om somrene kan bli veldig varme, er man skånet for den mye mer intense sommervarmen i de nordligere, tropiske delene av Queensland. Varmeste måned er januar med snittemperatur på ca. 25 °C mens juni er den kaldeste måneden med en snittemperatur på ca. 15 °C. Det fordelaktige klimaet bidrar stort til byens avslappede livsstil og er en viktig faktor i tilstrømningen av nye innbyggere, i hovedsak fra de sørligere delene av Australia.

 En by i vekst 
Befolkningseksplosjon de siste 20 årene og prognoser for fremtidig befolkningsvekst har lagt et stort press på de lokale myndigheter. Den ventede befolkningsøkningen fram mot 2020 er beregnet til godt over en halv million mennesker. Byen står derfor overfor store utfordringer knyttet til en infrastruktur som pr. idag ikke er i stand til å takle denne forventede veksten. Dette gjelder transportnett, elektrisitetsnett, utbygging som truer skogsarealer i utkantstrøk og sist, men ikke minst tilgangen på ferskvann. Nivået i byens vannmagasiner var pr. januar 2005 på rekordlave 35% som følge av den verste tørkeperioden på over 100 år og ekstraordinære tiltak er satt igang for å minske byens vannforbruk.

 Universitetsby 
Brisbane har tre store universiteter i Brisbane: University of Queensland, Griffith University og Queensland University of Technology.

 Administrasjon 
I motsetning til andre store australske byer som Sydney og Melbourne, hvor bykommuner i stor grad er selvstyrte, er samtlige bykommuner i Brisbane innlemmet i en eneste stor bykommune, City of Brisbane, hvor alle offentlige funksjoner tilhørende byen administreres av Brisbane City Council. Dette gjør City of Brisbane til Australias største bykommune i etter areal, innbyggertall og budsjett. Bystyret er sammensatt av ett bystyremedlem fra hver av byens 26 valgkretser og representanter til disse postene velges hvert fjerde år. I forbindelse med bystyrevalg velges også én person til byens øverste embete Lord Mayor of Brisbane, en post som siden mars 2004 er besatt av Campbell Newman.

 Turisme og rekreasjon 
Turisme spiller en viktig rolle i økonomien i Brisbane, og er det tredje mest populære reisemålet for utenlandske turister etter Sydney og Melbourne.

Borte fra byens sentrum har Brisbane en rekke turistattraksjoner og reisemål, slik som Universitetet i Queensland i St Lucia, Sirromet vingård i Mount Cotton, Tangalooma på Moreton Island, Lone Pine Koala Sanctuary i Fig Tree Pocket, Eat Street (nattmatmarkeder) i Northshore Hamilton, Fort Lytton og Mount Coot-tha (inkludert Mount Coot-tha-reservatet, Mount Coot-tha utkikkspunkt, Mount Coot-tha botaniske hage, og Sir Thomas Brisbane Plantarium). Disse er populære steder for fotturer og utforskning av naturen.

Rett sør og nord for Brisbane ligger henholdsvis Gold Coast og Sunshine Coast, som har noen av de mest populære strendene for bading og surfing i Australia, samt populære dagsturer og helgedestinasjoner for Brisbanes innbyggere.

Moreton Bay og dens marine park er også en populær attraksjon, og de tre hovedøyene Moreton Island, North Stradbroke Island og Bribie Island, som kan nås med ferge, har populære surfestrender og resorter. Tangalooma Resort på Moreton Island er kjent for mating av ville delfiner om natten og Australias lengste hvalsafari-kryssinger.

Rundt Brisbane er det mange nasjonalparker som er populære for fotturer og utflukter. D'Aguilar nasjonalpark strekker seg langs den nordvestlige grensen av Brisbane i D'Aguilar Range og inkluderer populære fottur- og utforskningssteder som Mount Nebo, Camp Mountain, Mount Pleasant, Mount Glorious, Mount Samson, og Mount Mee. Glass House Mountains nasjonalpark ligger nord for storbyen i Glass House Mountains mellom byen og Sunshine Coast.

 Småfakta 
Det lokale slangnavnet på byen er «Brissie» i tro tradisjon med typisk australske ordforkortelser. Byens uatskillelige tilknytning til elven kommer til kjenne i tilnavnet «The River City». Andre klengenavn som «Brisneyland» og «Bris Vegas» refererer til byens særs avslappede livsstil.

Se også
Flommen i Australia desember 2010 og januar 2011

 Eksterne lenker 

 ourbrisbane.com
 The 200 kilometer city

 Referanser